C 75/4
BG
Официален вестник на Европейския съюз
28.2.2023 г.
12. счита, че са необходими решителни и ясно определени действия за привеждане в действие на член 6 от Парижкото споразумение и за допълване на правилника за прилагането му, с който се установява рамка за доброволно международно сътрудничество за държавите с цел намаляване на емисиите, за да изпълнят своите ангажименти, като се избягват някои от опасностите, свързани с двойното отчитане или риска от фалшиви кредити за намаляване на емисиите;
Преразглеждане на настоящия ни икономически модел с цел ефективно осъществяване на смекчаването на последиците от изменението на климата и адаптирането към него и гарантиране на адекватен достъп до финансиране за борба с изменението на климата 13. подчертава, че за ускоряване на прехода към неутрално по отношение на климата общество трябва да преразгледаме нашия настоящ икономически модел, за да преосмислим начина, по който консумираме и произвеждаме, и начина, по който ценим достатъчността, и призовава ЕС да предложи нова визия за благоденствието на хората и планетата, основана на принципите на устойчивост на околната среда, правото на достоен живот и защитата на социалните ценности (10); 14. предлага нова рамка за управление с цел разгръщане на тези преобразуващи промени и насърчава правителствата и регионалните власти да създадат комисии за справедлив преход, за да се даде възможност на социалните партньори и организациите на гражданското общество, включително организации на младите хора, да отправят препоръки и да договарят и разработват национални и регионални планове за справедлив преход (11); счита, че съществуващите инициативи за справяне със социалните предизвикателства на екологичната трансформация остават фрагментирани (12); 15. счита, че бързото преминаване към декарбонизирана икономика ще породи мащабни затруднения за гражданите, работниците, предприятията и регионите, особено за онези, които са най-силно зависими от въглеродоемки сектори и отрасли (13), и че НОП следва да включват извършване на подробно картографиране и анализ на въздействието, което преходът ще окаже върху заетостта и уменията в държавата, подрегионите и секторите, включително върху подизпълнителите и надолу по веригите за създаване на стойност, съпътствани от национални планове за работни места и стратегии за справедлив преход (14), основани на принципа на Международната организация на труда за справедлив преход; по тази причина подкрепя предложението от страна на Конференцията за бъдещето на Европа (15) за гарантиране на справедлив преход, който защитава работниците и работните места чрез надлежно финансиране на прехода и по-нататъшни изследвания; 16. подчертава, че за постигането на целта за декарбонизация ще се изисква бързо преобразуване на системите в безпрецедентен мащаб, а частният сектор, който също има съществена роля в процеса, трябва да поеме своята отговорност; 17. признава многобройните и разнообразни усилия, предприети от страна на предприятията и предприемачите в целия ЕС, за създаване на бизнес решения с цел смекчаване на последиците и адаптиране към предизвикателствата, свързани с изменението на климата, и счита, че новаторските и отговорни бизнес модели следва да се справят с изменението на климата, като се съсредоточат върху измеримите цели във връзка с устойчивостта, включително намаляване на ползването на вода, енергия или химикали; 18. изразява загриженост, че намаляването на емисиите на парникови газове (ПГ) в ЕС е съпътствано от увеличаване на емисиите в чужбина с цел задоволяване на потреблението на ЕС, което поражда вторични ефекти на ПГ (16), и счита, че подходът на ЕС на инвентаризиране на ПГ трябва да включва емисиите на ПГ, свързани с вносни продукти, че отделянето на социално-икономическия напредък от отрицателните последици на местните и вносните продукти върху климата и биологичното разнообразие трябва да стане приоритет, и че МКВЕГ е мярка за подпомагане за постигането на тази цел; 19. отбелязва, че загубата на биологично разнообразие и изменението на климата взаимно се подсилват, както се подчертава от научната общност; призовава за цялостен подход към действията в областта на околната среда, като се обърне внимание на връзките между загубата на биологично разнообразие и изменението на климата, и предлага преразглеждане и увеличаване на размера на защитените зони и усилията за опазване на все още съществуващите природни ресурси в рамките на стратегията на ЕС за биологичното разнообразие за 2030 г. (17);
(10) (11) (12) (13) (14) (15) (16) (17)
Становище на ЕИСК относно „Устойчивата икономика, от която се нуждаем“ (ОВ C 106, 31.3.2020 г., стр. 1).
Становище на ЕИСК относно „Подготвени за цел 55“ („Fit for 55“): постигане на целта на ЕС в областта на климата до 2030 г. по пътя към неутралност по отношение на климата (ОВ C 275, 18.7.2022 г., стр. 101).
Становище на ЕИСК относно „Социален диалог в рамките на екологичния преход“ (ОВ C 486, 21.12.2022 г., стр. 95).
Становище на ЕИСК относно „Подготвени за цел 55“ („Fit for 55“): постигане на целта на ЕС в областта на климата до 2030 г. по пътя към неутралност по отношение на климата“ (ОВ C 275, 18.7.2022 г., стр. 101).
Становище на ЕИСК относно „Подготвени за цел 55“ („Fit for 55“): постигане на целта на ЕС в областта на климата до 2030 г. по пътя към неутралност по отношение на климата“ (ОВ C 275, 18.7.2022 г., стр. 101).
Конференция за бъдещето на Европа — препоръки, приети от европейския граждански панел.
2021 Europe Sustainable Development Report — SDSN Europe (Доклад относно устойчивото развитие в Европа за 2021 г. — Мрежа за решения за устойчиво развитие — Европа (SDSN).
Текущо становище на ЕИСК (NAT/841) относно „Цели за възстановяване на природата в рамките на стратегията на ЕС за биологичното разнообразие“.